Χραντ Ντινκ

Ο Χραντ Ντινκ (Hrant Dink, Μαλάτεια, 15 Σεπτεμβρίου 1954 - Κωνσταντινούπολη, 19 Ιανουαρίου 2007) ήταν διακεκριμένος Τούρκος, αρμενικής καταγωγής, δημοσιογράφος και συγγραφέας.

Βιογραφικά στοιχεία 
Ήταν γιος του Σερκίς Ντινκ (Serkis Dink) (γνωστού επίσης ως Χασίμ Κάλφα Haşim Kalfa), ενός ράφτη από την Μαλάτεια και της Γκιουλβάρ Ντινκ (Gülvart Dink) από το Σιβάς. Γεννήθηκε στη Μαλάτεια, αλλά ζούσε στην Κωνσταντινούπολη από τα επτά του χρόνια. Αποφοίτησε από το τμήμα ζωολογίας του πανεπιστημίου της Κωνσταντινούπολης. Συνέχισε την εκπαίδευσή του στο τμήμα φιλοσοφίας του ίδιου πανεπιστημίου. Από το 1996 εργαζόταν ως δημοσιογράφος και αρχισυντάκτης της αρμενόφωνης εβδομαδιαίας εφημερίδας Agos και ήταν δημόσιο πρόσωπο. Επίσης συνέγραφε άρθρα για λογαριασμό των των εφημερίδων Ζάμαν και Μπιργκίν που κυκλοφορούν σε όλη την Τουρκία. Βρέθηκε συχνά αντιμέτωπος με την τουρκική δικαιοσύνη για προσβολή της τουρκικής ταυτότητας, εξαιτίας των θέσεων του για την γενοκτονία των Αρμενίων. Αν και δεχόταν απειλές για τη ζωή του, από Τούρκους εθνικιστές, επέλεξε να παραμείνει στην Τουρκία. Δολοφονήθηκε στην Κωνσταντινούπολη στις 19 Ιανουαρίου 2007.

Δολοφονία

Γεγονότα 
Ο Χραντ Ντινκ έπεσε νεκρός μετά από πυροβολισμούς, μπροστά στα γραφεία της εβδομαδιαίας εφημερίδας Agos, στην οποία εργαζόταν. Γύρω από το πτώμα του βρέθηκαν τέσσερις κάλυκες από σφαίρες, δύο εκ των οποίων τον βρήκαν στο κεφάλι. Η σορός του καλύφθηκε αμέσως από ένα άσπρο σεντόνι.

Την επόμενη της δολοφονίας του, οι αρχές της Κωνσταντινούπολης μοίρασαν φωτογραφίες ενός άντρα που φερόταν ως ύποπτος για την δολοφονία του. Όπως ανακοινώθηκε στη συνέχεια από τις αρχές, ο άντρας ονομαζόταν Ογκούν Σαμάρ και καταγόταν από την Τραπεζούντα. Η δολοφονία αποτελούσε μέρος της εφαρμογής σχεδιαζόμενου πραξικοπήματος από την παραστρατιωτική οργάνωση Εργκένεκον.

Για τη δολοφονία κατηγορείται ένας Τούρκος συνταγματάρχης, με την κατηγορία ότι δεν εξασφάλισε την αναγκαία προστασία στον Ντινκ. Η δίκη του, μαζί με άλλων 5 στρατιωτικών, ξεκίνησε στις 17 Φεβρουαρίου του 2009.

Αντιδράσεις 

Η δολοφονία του Χραντ Ντινκ προκάλεσε πάμπολλες αντιδράσεις. Ο πρωθυπουργός της Τουρκίας Ρετζέπ Ταγίπ Ερντογάν χαρακτήρισε τη δολοφονία επίθεση στην ενότητα της Τουρκίας, ενώ ο αρμόδιος για την διεύρυνση της ΕΕ επίτροπος, Όλι Ρεν δήλωσε ότι η δολοφονία υπήρξε ωμή πράξη βίας για την οποία ένοιωσε δυσάρεστη έκπληξη και βαθιά λύπη.

Διακρίσεις 

 2005 Ο Τουρκικός Οργανισμός για τα Ανθρώπινα Δικαιώματα "Ayşe Nur Zarakolu freedom of thought and speech".
 2006 Το Γερμανικό Stern "Freedom of thought and brave journalistic".
 2007 Ολλανδία "Pen Award for idea and thought".
 2007 Νορβηγία "Bjornson Human rights award".

Πηγές 

 "Επέβαλαν σιωπή στη φωνή των Αρμενίων της Τουρκίας", Το Βήμα, 20 Ιανουαρίου 2007
 "Αποτροπιασμός εντός και εκτός Τουρκίας για τη δολοφονία του Αρμένιου δημοσιογράφου", in.gr, 20 Ιανουαρίου 2007, ανακτήθηκε 21 Ιανουαρίου 2007

Σημειώσεις
 Εφημερίδα Τα Νέα, 05-07-2008.

Επιπλέον ανάγνωση
Pen: Λεπτομέρειες για τη δίκη του και την ομιλία του για την αρμενική ταυτότητα 
Hrant Dink στην armeniapedia
 Επίσημη ιστοσελίδα του Agos, Κωνσταντινούπολη
 Οι στήλες του Χραντ Ντινκ στην εφημερίδα Birgün  Τουρκ.
 Χραντ Ντινκ, "Η ψυχή μου τρέμει σαν περιστέρι", Η Καθημερινή, άρθρο που δημοσιεύθηκε στην εφημερίδα «Αγκος» την ημέρα της δολοφονίας του

Παραπομπές 

Τούρκοι δημοσιογράφοι
Τούρκοι συγγραφείς
Τούρκοι ακτιβιστές
Δολοφονημένοι ακτιβιστές
Δολοφονημένοι δημοσιογράφοι